പ്രവാസിയെ ഭീഷണിപ്പെടുത്തി സി.പി.എം. നേതാവ് , പിരിവില്ലെങ്കില് കൊടികുത്തും കൊല്ലം: പിരിവ് നല്കാത്ത പ്രവാസി സംരംഭകനെ സി.പി.എം. ബ്രാഞ്ച് സെക്രട്ടറി ഭീഷണിപ്പെടുത്തിയെന്നു പരാതി. ചവറ, മുകുന്ദപുരം ബ്രാഞ്ച് സെക്രട്ടറി ബിജുവിനെതിരേയാണ് അമേരിക്കയില് താമസിക്കുന്ന മൈനാഗപ്പള്ളി കോവൂര് സ്വദേശികളായ ഷഹി വിജയനും ഭാര്യ ഷൈനിയും മുഖ്യമന്ത്രിക്ക് ഉള്പ്പെടെ പരാതി നല്കിയത്. ഇവര് മുകുന്ദപുരത്തു 10 കോടി രൂപ ചെലവില് നിര്മിച്ച കണ്വെന്ഷന് സെന്ററിന്റെ ഭൂമിയില് കൊടികുത്തുമെന്നായിരുന്നു ഭീഷണി. ഇതിന്റെ ശബ്ദരേഖ ദൃശ്യമാധ്യമങ്ങളിലൂടെ പുറത്തുവന്നു.ചവറയില് നിര്മിക്കുന്ന രക്തസാക്ഷി മണ്ഡപത്തിനായി 10,000 രൂപ പിരിവ് നല്കാത്തതിനു വ്യവസായിയുടെ ബന്ധുവിനെ ഫോണില് വിളിച്ചാണു ഭീഷണിപ്പെടുത്തിയത്. 10000 രൂപയുടെ പിരിവ് എഴുതിയിട്ടിട്ട് രണ്ടുവര്ഷമായി. വരുമ്ബോഴൊക്കെ നിങ്ങള് കളിയാക്കിവിടുകയാണ്. ഇനി പിരിവ് വേണ്ട. ഓഡിറ്റോറിയം നില്ക്കുന്ന 72 സെന്റ് വസ്തുവല്ലാതെ ബാക്കി സ്ഥലത്ത് ഒരു ലോഡ് മണ്ണുപോലും ഇടില്ല. നാളെ രാവിലെ അവിടെ കൊടികുത്താന് പോവുകയാണ്. കൃഷി ഓഫീസറും വില്ലേജ് ഓഫീസറും തഹസില്ദാറും അവിടെ വരും എന്നിങ്ങനെയാണു ശബ്ദരേഖ.ചവറ മുഖംമൂടി ജങ്ഷനിലാണു കണ്വെന്ഷന് സെന്റര്. സമീപിച്ച രാഷ്ട്രീയകക്ഷികള്ക്കൊക്കെ പിരിവ് നല്കിയിരുന്നെന്നും ഇതു മറന്നുപോയതാണെന്നും പരാതിയില് പറയുന്നു. സംഭവത്തില് തേവലക്കര കൃഷി ഓഫീസര്ക്കും പങ്കുണ്ടെന്നാണു പ്രവാസിയുടെ ആരോപണം. ഡേറ്റാ ബാങ്കില്നിന്നു സ്ഥലം ഒഴിവാക്കാന് അപേക്ഷിച്ചിട്ടും നടപടി സ്വീകരിച്ചില്ല. സി.പി.എം. നേതാവും കൃഷി ഓഫീസറും ഒത്തുകളിച്ച് എല്ലാം തടസപ്പെടുത്തുകയാണെന്നും മുഖ്യമന്ത്രിക്കു നല്കിയ പരാതിയില് പറയുന്നു.